Document ID: 31994L0038

31994L0038
L 217/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 94/38/ЕО НА КОМИСИЯТА
от 26 юли 1994 година
за изменение на приложения В и Г към Директива 92/51/ЕИО на Съвета относно втора обща система за признаване на професионалното образование и обучение за допълнение на Директива 89/48/ЕИО
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/51/ЕИО на Съвета от 18 юни 1992 г. относно втора обща система за признаване на професионалното образование и обучение за допълнение на Директива 89/48/ЕИО (1), и по-специално член 15 от нея,
като има предвид, че при разглеждането на мотивирана молба за добавяне на курс на образование или обучение към списъка в приложение В или Г или за изваждане на такъв курс от посочените приложения, съгласно член 15, параграф 2 от Директива 92/51/ЕИО Комисията е задължена да провери по-конкретно дали придобитата в резултат на курса квалификация дава на притежателя степен на професионално образование или обучение на високо ниво в сравнение с курса след средно образование, посочен в член 1, буква а), първа алинея, второ тире, i), и сходно ниво на отговорност и дейност;
като има предвид, че правителството на Германия е отправило мотивирани молби за изменение на приложения В и Г на директивата и че правителството на Италия е отправило мотивирана молба за изменение на приложение В;
като има предвид по-специално, че позоваването на наименованието на професията физиотерапевт („Krankengymnast(in)“) в Германия трябва да се измени в резултат на промяна в националното законодателство, съгласно която е въведено наименование на професията, без обаче да се променя структурата на професионалното образование и обучение;
като има предвид по-специално, че курсовете на обучение, които следва да се добавят към приложение В по отношение на Германия имат същата структура, както вече включените в него по отношение на Германия, Италия и Люксембург в точка 1 („Курсове на обучение по парамедицинска и социално-педагогическа дейност“) от същото приложение;
като има предвид, че Италия е променила курсовете на образование и обучение за счетоводители („regioniere“) и експерт-счетоводители („perito commerciale“), в резултат на което тези курсове вече попадат в приложното поле на Директива 89/48/ЕИО на Съвета (2); като има предвид, че за консултантите по труда („consulenti del lavoro“) курсът на образование и обучение, попадащ в приложното поле на Директива 89/48/ЕИО, вече представлява основна форма на образование и обучение за съответната професия; като има предвид съответно, че курсовете на образование и обучение за двете професии не следва да бъдат включени занапред в приложение В, тъй като притежателите на квалификация по Директива 92/51/ЕИО могат по силата на член 1, буква а) от Директива 89/48/ЕИО да претендират да бъдат третирани по същия начин;
като има предвид, че съгласно член 2 от Директива 92/51/ЕИО разпоредбите на тази директива не са приложими към дейностите, включени в приложното поле на директивите от приложение А към нея, включително директивите, станали приложими към извършването като заето лице на посочените в приложение Б дейности дори в случаите, когато гражданин на държава-членка е завършил един от „курсовете с особена структура“, посочени в приложение Г;
като има предвид по-специално, че курсовете за обучение, които следва да се включат в списъка в приложение Г по отношение на Германия, имат сходна структура с определени курсове за обучение от приложение В и неизменно предполагат обща продължителност от 13 години или повече, включително три или повече години професионално обучение;
като има предвид, че съгласно член 17, параграф 2 от Директива 92/51/ЕИО и с оглед повишаването на ефективността на общата система държавите-членки, чиито курсове за образование и обучение са изброени в приложение Г, следва да изпратят на Комисията списък на съответните дипломи;
като има предвид, че за улесняване на четенето на приложения В и Г следва да се публикуват списъците с измененията;
като има предвид, че предвидените в настоящата директива разпоредби съответстват на становището на Комитета, създаден по член 15 от Директива 92/51/ЕИО,
ПРИЕ НАСТОЯЩАТА ДИРЕКТИВА:
Член 1
Приложения В и Г към Директива 92/51/ЕИО се изменят, както е посочено в приложение I към настоящата директива.
Член 2
Изменените списъци на курсовете за образование и обучение в приложения В и Г към Директива 92/51/ЕИО са посочени в приложение II към настоящата директива.
Член 3
1. Държавите-членки приемат законовите, подзаконовите и административните разпоредби, необходими, за да се съобразят с настоящата директива, преди 1 октомври 1994 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейските общности.
Съставено в Брюксел на 26 юли 1994 година.

Labels: 12
9